Я узыншагъэмкIэ ядогуашэ
Налшык къалэ дыгъуасэ щекIуэкIащ «Лъы зыт бзылъхугъэ» фIэщыгъэм щIэту къызэрагъэпэща, езыхэм яфIэфIу лъы зытхэм я етхуанэ псапащIэ Iуэху щхьэпэр. Илъэситху хъуауэ ар къызэрагъэпэщ «М-Драйв» жылагъуэ зэгухьэныгъэм и жэрдэмкIэ.
— «Зэманыр сыт хуэдэу щымытами, цIыхум сытым дежи гущIэгъу хэлъу къэнэжын хуейщ, дэIэпыкъуэгъу хуэныкъуэм зыщIэбгъэкъуэныр псапэщ, — жиIащ «М-Драйв» жылагъуэ зэгухьэныгъэм и унафэщI Байсиев Темыржан. — Псом хуэмыдэу цIыхум и узыншагъэкIэ гуныкъуэгъуэ щиIэм деж абы зыгуэркIэ гупсэхугъуэ ептыжыныр куэд и уасэщ. Абы и лъэныкъуэкIэ дэ тхузэфIэкIращи, лъы тыным цIыхухэр къызэрыхуедджэным дыхущIокъу, абы и лъэныкъуэкIэ мис нобэ хуэдэу псапащIэ Iуэхухэр зэхыдошэ. Узыншагъэр хъумэн IэнатIэр нэхъыбэрэ зыIууэ гугъуехьхэм ящыщщ сымаджэщхэр зрикъуну лъыкIэ нэсу къызэгъэпэща зэрымыхъур. Лъы иткIэрэ, дэтхэнэ цIыху узыншэми зыкIи къытемыхьэлъэу хузэфIэкIынущ сымаджэм и гъащIэм къыпищэн. Сэ сызэреплъымкIэ, лъы птамэ, мыхьэнэшхуэ зиIэ къалэн бгъэзэщIащ, зыгуэрым сэбэп ухуэхъуащ, уэри уи узыншагъэр къэпщыта хъуащ».
Лъы щат республикэ станцым дыгъуасэ цIыху куэд щызэблэкIащ. Абы екIуэлIащ КъБР-м ЭнергетикэмкIэ, псэупIэ-коммунальнэ хозяйствэмрэ тариф политикэмкIэ и министерствэм, ГИБДД-м, Налшык къалэ, Хьэсэней жылагъуэм я администрацэхэм, «Адыгэ псалъэ» газетым, «1 КъБР» къэрал телерадиокампанием я лэжьакIуэхэр, КъБКъУ-м и егъэджакIуэхэмрэ студентхэмрэ, щIалэгъуалэ зэгухьэныгъэхэм я лIыкIуэхэр.
Станцым екIуэлIам япэщIыкIэ дохутырыр йопсалъэ, итIанэ и узыншагъэр къапщытэ икIи дагъуэ гуэр иIэу гурыщхъуэ ящIамэ, лъы ирагъэтыркъым. Абы и узыншагъэр зэрыригъэфIэкIуэжын чэнджэщхэр иратри, унэм ягъэкIуэж. УзыншагъэкIэ зыгуэрым удэгуэшэн папщIэ, ар уэ езым дагъуэншэу уиIэн хуейщ.
— Дэ фIыщIэ яхудощI сымаджэхэм ядэIэпыкъун щхьэусыгъуэкIэ ди деж къекIуалIэхэм, — жеIэ Лъы щат республикэ станцым и къудамэм и унафэщI Дудар Азэ. — Ди жагъуэ зэрыхъунщи, лъы зытхэр апхуэдэуи куэд хъуркъым. Дыкъыдэзыхыжыр лъы тыным теухуа псапащIэ Iуэхухэр къызэрагъэпэщурэ гуп-гупурэ ди деж къыщекIуалIэхэрщ. ЦIыхухэм къагурыIуэн хуейщ лъы тыным иIэ мыхьэнэр. Куэдрэ къыщыхъу щыIэщ цIыху гъащIэр къебгъэлын папщIэ лъы хыумыкIэнкIэ Iэмал имыIэу щытыкIэ укъыщихутэ. Абы папщIэ дэ сытым дежи лъы гъэтIылъыгъэ диIэн хуейщ.
ПсапащIэ Iуэхум хэтахэм Лъы щат республикэ IуэхущIапIэм тыгъэ яхуищIащ футболкэхэр, «М-Драйв» жылагъуэ зэгухьэныгъэм хэт Ерчэн Щамил абыхэм яритащ «Мэшыкъуэ-2012» проектым къыщихьа ахъшэ саугъэтымкIэ къызэригъэпэщ концертым и билетхэр.
ЩхьэщэмыщI Изэ.
